Betegtájékoztató: Információk a felhasználó számára

Rosuvastatin Actavis 10 mg filmtabletta

Rosuvastatin Actavis 20 mg filmtabletta

Rosuvastatin Actavis 40 mg filmtabletta

rozuvasztatin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Rosuvastatin Actavis és milyen betegségek esetén alkalmazható?

2. Tudnivalók a Rosuvastatin Actavis szedése előtt

3.
Hogyan kell szedni a Rosuvastatin Actavis‑t?

4.
Lehetséges mellékhatások

5.
Hogyan kell a Rosuvastatin Actavis‑t tárolni?

6.
A csomagolás tartalma és egyéb információk

1.
Milyen típusú gyógyszer a Rosuvastatin Actavis és milyen betegségek esetén alkalmazható?
A Rosuvastatin Actavis a sztatinoknak nevezett gyógyszerek csoportjába tartozik. 
Önnek azért írták fel a Rosuvastatin Actavis filmtablettát, mert:

· Önnek magas a koleszterinszintje. Ez azt jelenti, hogy fennáll Önnél a szívinfarktus vagy a szélütés (sztrók) kockázata. A Rosuvastatin Actavis‑t felnőtteknél, serdülőknél és 6 éves, illetve idősebb gyermekeknél alkalmazzák a magas koleszterinszint kezelésére. 

Azért tanácsolták Önnek egy sztatin típusú gyógyszer szedését, mivel az étrend megváltoztatása és a több testmozgás nem volt elegendő ahhoz, hogy normalizálja az Ön koleszterinszintjét. A Rosuvastatin Actavis szedése során továbbra is koleszterincsökkentő étrendet kell tartania és mozognia kell.

vagy

· Önnél egyéb olyan tényezők is jelen vannak, melyek fokozzák a szívinfarktus, a szélütés, vagy az ezekkel összefüggő egészségi problémák kockázatát. A szívinfarktust, a szélütést és más problémákat az érelmeszesedésnek (ateroszklerózis) nevezett betegség okozhatja. Az érelmeszesedés oka az, hogy a verőerek falában zsíros lerakódások keletkeznek.

Miért fontos folyamatosan szednie a Rosuvastatin Actavis‑t?

A Rosuvastatin Actavis‑t a vérben lévő, lipideknek nevezett zsírvegyületek szintjének beállítására alkalmazzák, amelyek közül a leggyakoribb a koleszterin.

A vérben a koleszterin különböző formákban van jelen –van „rossz” koleszterin (alacsony sűrűségű lipoprotein koleszterin, más néven LDL‑C) és van „jó” koleszterin (nagy sűrűségű lipoprotein koleszterin, vagy HDL‑C).

· A Rosuvastatin Actavis csökkentheti a „rossz” koleszterin és emelheti a „jó” koleszterin szintjét.

· Hatását úgy fejti ki, hogy gátolja a szervezetben a „rossz” koleszterin termelését, illetve elősegíti annak távozását a szervezetből.

A legtöbb embernél a magas koleszterinszint nem befolyásolja a közérzetet, mivel nem okoz semmilyen tünetet. Ha viszont nem kezelik, zsíros lerakódások jelenhetnek meg az érfalakban, ami miatt az erek beszűkülhetnek.

Néha ezek a beszűkült erek elzáródhatnak, ami miatt megszűnik a szív‑ vagy az agy egyes területeinek vérellátása, ez pedig szívrohamhoz, vagy szélütéshez (sztrókhoz) vezet. A koleszterinszint csökkentése révén csökkenthető annak a kockázata, hogy szívroham, sztrók vagy ezzel kapcsolatos egészségi problémák következzenek be Önnél.
A Rosuvastatin Actavis‑t folyamatosan kell szednie, még akkor is, ha a koleszterinszintje már megfelelő, mivel ez a gyógyszer megakadályozza, hogy koleszterinszintje ismét emelkedjen, és zsíros lerakódásokat okozzon az érfalakba. A készítmény szedését azonban abba kell hagynia, ha ezt kezelőorvosa mondja Önnek, vagy ha terhes lesz.

2.
Tudnivalók a Rosuvastatin Actavis szedése előtt
Ne szedje a Rosuvastatin Actavis‑t:
· ha allergiás a rozuvasztatinra vagy a gyógyszer (6. pontban felsorolt) egyéb összetevőjére,

· ha terhes vagy szoptat. Ha a Rosuvastatin Actavis szedése alatt teherbe esik, azonnal hagyja abba a készítmény szedését és tájékoztassa orvosát a terhességről. A Rosuvastatin Actavis szedése alatt a nőknek hatékony fogamzásgátlás alkalmazásával kell elkerülniük a terhességet.

· ha májbetegségben szenved,

· ha súlyos vesebetegségben szenved,

· ha visszatérő vagy megmagyarázhatatlan izombántalom vagy izomfájdalom jelentkezik Önnél. 

· ha egy ciklosporinnak nevezett gyógyszert szed (amit például szervátültetés után adnak).
Amennyiben a fentiek közül bármelyik vonatkozik Önre (vagy nem biztos ebben), kérjük, keresse fel ismét orvosát.

A fentieken kívül ne szedje a Rosuvastatin Actavis 40 mg‑os (legnagyobb hatáserősségű) filmtablettát:
· ha közepesen súlyos vesebetegségben szenved (amennyiben nem biztos ebben, kérdezze meg orvosát),

· ha a pajzsmirigye nem működik megfelelően,
· ha bármikor visszatérő, vagy ismeretlen eredetű izombántalma vagy izomfájdalma volt, ha Önnél vagy családjában bárkinél izomproblémák fordultak elő, vagy ha korábban egyéb koleszterincsökkentő gyógyszerek szedésekor izombetegsége jelentkezett,
· ha rendszeresen nagymennyiségű alkoholt fogyaszt,

· ha Ön ázsiai származású (japán, kínai, filippínó, vietnámi, koreai vagy indiai).

· ha más, fibrátoknak nevezett készítményt szed a koleszterinszint csökkentésére.

Amennyiben a fentiek közül bármelyik vonatkozik Önre (vagy nem biztos ebben), kérjük keresse fel ismét orvosát.

Figyelmeztetések és óvintézkedések
Mielőtt elkezdi szedni a Rosuvastatin Actavis‑t, beszéljen kezelőorvosával vagy gyógyszerészével,
· ha problémái vannak a veséivel.

· ha problémái vannak a májával.

· ha visszatérő, ismeretlen eredetű izombántalom vagy izomfájdalom jelentkezett Önnél, korábban izombetegsége volt, vagy a családjában izombetegség fordult elő, vagy ha más koleszterincsökkentő gyógyszerek szedésekor korábban izombetegsége jelentkezett. Azonnal jelezze orvosának, ha ismeretlen eredetű izomfájdalmat tapasztal, különösen akkor, ha mindezek mellett nem érzi jól magát vagy lázas. Azt is mondja el kezelőorvosának, ha állandó izomgyengeségben szenved.
· ha fuzidinsav nevű (baktériumok által okozott fertőzés kezelésére szolgáló) gyógyszert kap jelenleg, vagy kapott az elmúlt 7 napban, szájon át, vagy injekció formájában. A fuzidinsav és a Rosuvastatin Actavis egyidejű alkalmazása súlyos izomproblémákhoz (rhabdomyolysis) vezethet.
· amennyiben rendszeresen nagymennyiségű alkoholt fogyaszt.
· ha a pajzsmirigye nem működik megfelelően.
· ha a koleszterinszint csökkentése érdekében egyéb, fibrátoknak nevezett gyógyszereket szed,
Kérjük, alaposan olvassa el ezt a betegtájékoztatót, még akkor is, ha a koleszterinszintjének csökkentésére már szedett más gyógyszereket.

· amennyiben HIV-fertőzés kezelésére adott gyógyszereket, pl. ritonavirt és mellette lopinavirt és/vagy atazanavirt szed, kérjük, olvassa el az „Egyéb gyógyszerek és a Rosuvastatin Actavis” című részt.
· ha a beteg 6 éves kor alatti: a Rosuvastatin Actavis nem adható 10 évesnél fiatalabb gyermekeknek.

· ha a beteg 18 éves kor alatti: a Rosuvastatin Actavis 40 mg filmtabletta nem alkalmas 18 éves kor alatti gyermekek és serdülők kezelésére.

· ha Ön elmúlt 70 éves (mivel kezelőorvosának ki kell választani a Rosuvastatin Actavis‑nak azt a kezdő adagját, ami az Ön számára megfelelő).
· ha Ön ázsiai származású – azaz, japán, kínai, filippínó, vietnámi, koreai vagy indiai. Kezelőorvosának azt a Rosuvastatin Actavis kezdő adagot kell kiválasztania, ami az Ön számára megfelelő.

Amennyiben a fentiek közül bármelyik Önre vonatkozik (vagy nem biztos ebben):

· ne szedje a Rosuvastatin Actavis 40 mg filmtablettát (a legnagyobb hatáserősséget), és egyeztessen kezelőorvosával vagy gyógyszerészével, mielőtt valóban elkezdené bármilyen adagban szedni a Rosuvastatin Actavis‑t.

Az emberek kis részénél a sztatinok káros hatást fejthetnek ki a májra. Ezt egy egyszerű, a vérben a májenzim‑értékek emelkedését kimutató vizsgálattal ismerik fel. Emiatt kezelőorvosa a Rosuvastatin Actavis‑szal végzett kezelés előtt és alatt általában elvégzi ezt a vérvizsgálatot (a májfunkciós vizsgálatot).

Amíg ezt a gyógyszert szedi, kezelőorvosa rendszeresen ellenőrzi, hogy nem alakul‑e ki Önnél cukorbetegség vagy ennek kockázata. Valószínűleg fennáll a cukorbetegség megjelenésének kockázata, ha magas a vércukor és vérzsír szintje, illetve ha Ön túlsúlyos és magas a vérnyomása. 

Egyéb gyógyszerek és a Rosuvastatin Actavis 

Feltétlenül tájékoztassa kezelőorvosát vagy gyógyszerészét jelenleg vagy nemrégiben szedett, valamint szedni tervezett egyéb gyógyszereiről.
Mondja el orvosának, ha az alábbi gyógyszerek bármelyikét szedi:

· ciklosporin (például szervátültetés után alkalmazott gyógyszer),

· warfarin (vagy bármely más, vérhígító gyógyszer),

· fibrátok (például gemfibrozil, fenofibrát) vagy egyéb, a koleszterinszint csökkentésére adott gyógyszerek (pl. ezetimib),

· emésztési panaszokra adott gyógyszerek (amit a gyomorsav közömbösítésére alkalmaznak),

· eritromicin (egy antibiotikum),

· szájon át szedett fogamzásgátló gyógyszer (az úgynevezett „antibébi tabletta”)

· hormonpótló kezelés 

· ritonavir és lopinavir együtt, darunavir, tipranavir vagy atazanavir (HIV fertőzés kezelésére adják – lásd még a ”Figyelmeztetések és óvintézkedések” c. részt).

· dronedaron (szívritmus‑zavarok kezelésére szolgáló gyógyszer),
· itrakonazol (gombafertőzés elleni gyógyszer)
· átmenetileg nem szedheti ezt a gyógyszert, ha baktériumok okozta fertőzés kezelésére Önnek egyidejűleg szájon át adagolt fuzidinsavat is kell kapnia. Kezelőorvosa fogja megmondani Önnek, hogy mikor biztonságos ismét folytatnia a Rosuvastatin Actavis szedését. A Rosuvastatin Actavis és fuzidinsav egyidejű alkalmazása ritkán izomgyengeséghez, izom-érzékenységhez vagy izomfájdalomhoz (rhabdomyolysis) vezethet, lásd 4 pont.
A fenti gyógyszerek hatását a Rosuvastatin Actavis megváltoztathatja, vagy ezek változtathatják meg a Rosuvastatin Actavis hatásait.

A Rosuvastatin Actavis bevétele étellel és itallal
A Rosuvastatin Actavis étellel vagy anélkül is bevehető.

Terhesség, szoptatás és termékenység
Ne szedje a Rosuvastatin Actavis‑t, ha terhes vagy szoptat. Amennyiben a Rosuvastatin Actavis szedése alatt teherbe esik, azonnal hagyja abba a gyógyszer szedését és tájékoztassa orvosát. A Rosuvastatin Actavis alkalmazása alatt a nőknek megfelelő fogamzásgátló módszer alkalmazásával kell elkerülniük a terhességet. 

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével!

A készítmény hatásai a gépjárművezetéshez és a gépek kezeléséhez szükséges képességekre

A legtöbb ember a Rosuvastatin Actavis‑kezelés alatt vezethet gépjárművet és kezelhet gépeket –a gyógyszer nem fogja befolyásolni az ehhez szükséges képességeket. Néhány betegnél azonban szédülés jelentkezhet a Rosuvastatin Actavis‑kezelés során. Ha szédül, kérdezze meg kezelőorvosát, mielőtt megkísérelne gépjárművet vezetni vagy gépeket kezelni!
A Rosuvastatin Actavis laktózt (tejcukrot) tartalmaz
Amennyiben kezelőorvosa korábban már figyelmeztette, hogy Ön érzékeny bizonyos cukrokra (laktózra, vagyis tejcukorra), forduljon orvosához, mielőtt elkezdi szedni a Rosuvastatin Actavis‑t.

Az összetevők teljes felsorolása alább, a „A csomagolás tartalma és egyéb információk” című részben található.
3.
Hogyan kell szedni a Rosuvastatin Actavis‑t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A Rosuvastatin Actavis szedése alatt is folytatnia kell a koleszterincsökkentő diétát.

Felnőttek ajánlott adagja
Amennyiben magas koleszterinszint miatt szedi a Rosuvastatin Actavis‑t:

Kezdő adag:
A rozuvasztatin-kezelést napi 5 mg vagy 10 mg adaggal kell kezdeni, még akkor is, ha korábban egy másik sztatin készítményből magasabb adagot kapott. A kezdő adag kiválasztása a következőktől függ:

· az Ön koleszterinszintjétől,

· attól, hogy mekkora Önnél a szívinfarktus vagy szélütés (sztrók) bekövetkeztének a kockázata, 

· fennáll-e Önnél olyan tényező, ami miatt érzékenyebb lesz a lehetséges mellékhatások iránt.

Kérjük, beszélje meg kezelőorvosával vagy gyógyszerészével, hogy az Ön számára melyik a Rosuvastatin Actavis legmegfelelőbb kezdő adagja.

Lehet, hogy kezelőorvosa a legalacsonyabb (napi 5 mg) adag alkalmazása mellett dönt, amennyiben:

· Ön ázsiai származású (japán, kínai, filippínó, vietnámi, koreai vagy indiai),

· Ön 70 évesnél idősebb,

· közepes súlyosságú vesebetegségben szenved,

· fennáll Önnél az izomfájdalom (miopátia) veszélye.

Az adag emelése és a maximális napi adag

Kezelőorvosa dönthet az adag emelése mellett. Ennek célja, hogy Ön a megfelelő mennyiségű Rosuvastatin Actavis‑t kapja. Ha a kezdő adag 5 mg volt, szükség esetén kezelőorvosa úgy dönthet, hogy ezt a kétszeresére, 10 mg‑ra, később 20 mg‑ra, majd 40 mg‑ra emeli. Amennyiben a kezdő adag 10 mg volt, szükség esetén kezelőorvosa megkettőzheti az adagot először 20 mg‑ra, majd 40 mg‑ra. Minden egyes adagmódosítás között négy hét fog eltelni.

A Rosuvastatin Actavis maximális napi adagja 40 mg. Ezt csak azoknak a betegeknek rendelik, akiknek magas a koleszterinszintjük, nagy náluk a szívinfarktus vagy a szélütés kockázata, és akiknek a koleszterinszintje nem csökkent eléggé a 20 mg‑os adag mellett.

Amennyiben a Rosuvastatin Actavis‑t szívinfarktus, szélütés vagy ezekből adódó egészségi problémák kockázatának csökkentése érdekében szedi:

Az ajánlott adag naponként 20 mg. Mindazonáltal kezelőorvosa dönthet úgy, hogy alacsonyabb adagot alkalmaz, amennyiben a fent említett állapotok közül bármelyik fennáll Önnél.

Ajánlott adagok 6–17 éves kor közötti gyermekek és serdülők számára

Az ajánlott kezdő adag 5 mg. A kezelőorvos emelheti az adagot annak érdekében, hogy megtalálja a beteg számára megfelelő Rosuvastatin Actavis adagot. A Rosuvastatin Actavis maximális napi adagja 10 mg a 6‑9 éves, és 20 mg a 10‑17 éves kor közötti gyermekek számára. Az adagot naponta egyszer kell bevenni. A Rosuvastatin Actavis 40 mg‑os tablettát gyermekeknél nem szabad alkalmazni.

A tabletta bevétele

Minden tablettát egészben, egy pohár vízzel nyeljen le.

A Rosuvastatin Actavis‑t naponta egyszer vegye be. A készítményt bármelyik napszakban beveheti. 

Annak érdekében, hogy ne feledkezzen el a gyógyszerről, próbálja meg a tablettát minden nap ugyanabban az időben bevenni. 

Rendszeres koleszterinszint ellenőrzés

Fontos, hogy a koleszterinszint ellenőrzése érdekében rendszeresen járjon vissza kezelőorvosához, hiszen így biztosítható, hogy az Ön koleszterinszintje elérje a megfelelő szintet és azon is maradjon.

Kezelőorvosa emelheti az adagot annak érdekében, hogy Ön megfelelő mennyiségben szedje a Rosuvastatin Actavis‑t.

Ha az előírtnál több Rosuvastatin Actavis‑t vett be

Forduljon kezelőorvosához vagy a legközelebbi kórházhoz tanácsért.

Ha egy másik betegség kezelése miatt kórházba kell mennie, mondja el az egészségügyi személyzetnek, hogy Rosuvastatin Actavis‑t szed.
Ha elfelejtette bevenni a Rosuvastatin Actavis‑t

Ne aggódjon, vegye be a következő esedékes adagot a megfelelő időpontban. Ne vegyen be kétszeres adagot az elfelejtett adag pótlására.

Ha idő előtt abbahagyja a Rosuvastatin Actavis szedését

Szóljon kezelőorvosának, ha abba kívánja hagyni a Rosuvastatin Actavis szedését. Koleszterinszintje ismét emelkedhet, ha abbahagyja a Rosuvastatin Actavis szedését.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Fontos tudnia, hogy melyek lehetnek ezek a mellékhatások. A mellékhatások rendszerint enyhék és rövid idő alatt megszűnnek. 
Azonnal hagyja abba a Rosuvastatin Actavis szedését és haladéktalanul kérjen orvosi segítséget, ha az alábbi túlérzékenységi (allergiás) reakciók bármelyike jelentkezik Önnél:

· nehézlégzés, ami az arc, az ajak, a nyelv és/vagy a torok bedagadásával vagy anélkül lép fel,

· az arc, az ajak, a nyelv és/vagy a torok bedagadása, ami nyelési nehézséget okozhat,

· súlyos bőrviszketés (bőrből kiemelkedő duzzanatokkal).

Abban az esetben is hagyja abba a Rosuvastatin Actavis szedését és azonnal szóljon kezelőorvosának, ha szokatlan izomsajgást vagy fájdalmat érez, ami a vártnál tovább tart. Egyéb sztatinokhoz hasonlóan nagyon kisszámú betegnél kellemetlen, az izmokat érintő mellékhatások léptek fel, ezek ritkán a rabdomiolízisként ismert, potenciálisan életveszélyes izomkárosodássá súlyosbodtak.

Gyakori lehetséges mellékhatások (10‑ből legfeljebb 1 beteget érinthetnek)

· fejfájás,

· gyomorfájás

· székrekedés,

· hányinger,

· izomfájdalom,

· gyengeségérzés,

· szédülés

· a vizeletben a fehérje mennyiségének az emelkedése – ez általában magától visszatér a normális szintre, anélkül, hogy a Rosuvastatin Actavis tabletta szedését abba kellene hagynia (csak a Rosuvastatin Actavis 40 mg filmtablettára vonatkozik).

· cukorbetegség. Ez nagyobb valószínűséggel fordulhat elő Önnél, ha magas a vércukor és vérzsírok szintje, illetve ha túlsúlyos és magas vérnyomásban szenved. Orvosa figyelemmel fogja kísérni az Ön állapotát, amíg ezt a gyógyszert szedi. 
Nem gyakori lehetséges mellékhatások (100‑ból legfeljebb 1 beteget érinthetnek)

· bőrkiütés, viszketés vagy egyéb bőrreakciók,
· a vizeletben a fehérje mennyiségének az emelkedése – ez általában magától normalizálódik, anélkül, hogy a Rosuvastatin Actavis szedését abba kellene hagynia (csak a Rosuvastatin Actavis 5 mg, 10 mg és 20 mg filmtablettára vonatkozik).

Ritka lehetséges mellékhatások (1000‑ből legfeljebb 1 beteget érinthetnek)

· súlyos allergiás (túlérzékenységi) reakció – olyan tünetekkel, mint az arc, az ajak, a nyelv és/vagy a torok bedagadása, nyelési és nehézlégzés, súlyos bőrviszketés (bőrből kiemelkedő duzzanatokkal). Ha úgy gondolja, hogy allergiás reakció lépett fel Önnél, hagyja abba a Rosuvastatin Actavis szedését és azonnal kérjen orvosi segítséget,

· izomkárosodás– elővigyázatosságból hagyja abba a Rosuvastatin Actavis szedését és azonnal beszéljen kezelőorvosával, ha szokatlan, az esetleg várhatónál tovább tartó izomfájdalom jelentkezik Önnél,

· súlyos gyomortáji fájdalom (hasnyálmirigy-gyulladás)

· májenzim‑értékek emelkedése a vérben.
· A vérlemezkék számának csökkenése a vérben.
Nagyon ritka lehetséges mellékhatások (10 000‑ből legfeljebb 1 beteget érinthetnek)

· sárgaság (a bőr és a szemfehérje besárgulása),

· májgyulladás (hepatitisz),

· vér jelenléte a vizeletben,

· a lábszárban és a karban futó idegek károsodása (például zsibbadás),

· ízületi fájdalom,

· emlékezetkiesés
· mellmegnagyobbodás férfiaknál (ginékomasztia).

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):
· hasmenés (híg széklet),

· Stevens‑Johnson szindróma (a bőr, száj, szem és nemi szervek súlyos, hólyagosodással járó betegsége),

· köhögés,

· légszomj,

· ödéma (vizesedés),

· alvászavarok, többek között álmatlanság és rémálmok,
· nemi élet zavarai,
· depresszió,
· légzési problémák, többek között tartósan fennálló köhögés és/vagy légszomj vagy láz.
· ínsérülés,
· az idegek betegsége, amely gyengeséget, zsibbadást és érzéketlenséget okozhat (úgynevezett perifériás neuropátia),
· izomgyengeség, ami állandósul (úgynevezett immunrendszer által okozott nekrotizáló miopátia).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Rosuvastatin Actavis‑t tárolni?

A gyógyszer gyermekektől elzárva tartandó!

A dobozon/buborékcsomagoláson/címkén feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 30°C-on tárolandó.
A tablettatartály oxigénmegkötőt tartalmaz. Ezt semmiképpen ne nyelje le.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk 

Mit tartalmaz a Rosuvastatin Actavis?
· A Rosuvastatin Actavis hatóanyaga a rozuvasztatin. A Rosuvastatin Actavis filmtabletták 10 mg, 20 mg vagy 40 mg rozuvasztatinnal egyenértékű rozuvasztatin‑kalciumot tartalmaznak.
· Egyéb összetevők: tablettamag: mikrokristályos cellulóz, kroszpovidon (A típusú), kalcium‑hidrogén-foszfát‑dihidrát, laktóz‑monohidrát, magnézium‑sztearát, tablettabevonat: hipromellóz, titán‑dioxid (E 171), laktóz‑monohidrát, makrogol 3350, triacetin, kármin (E120).

Milyen a Rosuvastatin Actavis külleme és mit tartalmaz a csomagolás?
A Rosuvastatin Actavis három hatáserősségben kerül forgalomba:

A Rosuvastatin Actavis 10 mg filmtabletta rózsaszínű, kerek, 7 mm átmérőjű, mindkét oldalán domború filmtabletta, egyik oldalán „ST 2” bevéséssel.
Rosuvastatin Actavis 20 mg filmtabletta rózsaszínű, kerek, 9 mm átmérőjű, mindkét oldalán domború filmtabletta, egyik oldalán „ST 3” bevéséssel.
Rosuvastatin Actavis 40 mg filmtabletta rózsaszínű, ovális, 16 mm × 8 mm méretű, mindkét oldalán domború filmtabletta, egyik oldalán „ST 4” bevéséssel.

Kiszerelés:

A Rosuvastatin Actavis 20, 28, 30, 56, 60, 90, 98 és 100 db filmtablettát tartalmazó buborékcsomagolásban, valamint 100 db filmtablettát és oxigénmegkötőt tartalmazó tablettatartályban kerül forgalomba (Ne nyelje le az oxigénmegkötőt).
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
A forgalomba hozatali engedély jogosultja
Actavis Group PTC ehf.

Rejkjavikurvegur 76-78

220 Hafnarfjordur 

Izland

Gyártó:

Actavis Ltd.

BLB 016 Bulebel Industrial Estate, 

Zejtun ZTN 3000, 

Málta

Ezt a gyógyszert az Európai Gazdasági Térség tagállamaiban az alábbi neveken engedélyezték:

Portugália:

Rosuvastatina Actavis

Ausztria:

Rosuvastatin Actavis 5 mg, 10 mg, 20 mg, 40 mg Filmtabletten
Bulgária:

Rosuvastatin Actavis

Ciprus:


Tintaros

Csehország:

Rosuvastatin Actavis

Dánia:


Rosuvastatin Actavis

Észtország:

Rosuvastatin Actavis

Görögország:

Rosuvastatin/Actavis

Spanyolország:
Rosuvastatina Aurovitas Spain 5 mg, 10 mg, 20 mg, 40 mg comprimidor recuiertos con película EFG
Magyarország:
Rosuvastatin Actavis 10 mg, 20 mg, 40 mg filmtabletta

Izland:
Rosuvastatin Actavis

Litvánia: 
Rosuvastatin Actavis 5 mg, 10 mg, 20 mg, 40 mg plévele dangtos tabletés

Lettország:
Rosuvastatin Actavis 5 mg, 10 mg, 20 mg, 40 mg apvalkotás tabletes

Málta:
Tintaros

Norvégia:
Rosuvastatin Actavis

Lengyelország:
Actarosin

Románia:
Exceltin 5 mg, 10 mg, 20 mg, 40 mg comprimare filmate

Szlovénia:
Rosuvastatin Actavis 5 mg, 10 mg, 20 mg, 40 mg filmsko oblozene tablete

Szlovákia:
Rosuvastatin Actavis 20 mg, 40 mg 
Rosuvastatin Actavis 10 mg filmtabletta:

OGYI-T-22134/01
OGYI-T-22134/03

Rosuvastatin Actavis 20 mg filmtabletta:

OGYI-T-22134/04
OGYI-T-22134/06

Rosuvastatin Actavis 40 mg filmtabletta:

OGYI-T-22134/07
OGYI-T-22134/09

